АҞӘА, цәыббра 7 – Sputnik, Бадраҟ Аҩӡба. Аҟәа Ареспубликатә хәышәтәырҭаҿы аиҭашьақәыргыларатә усурақәа мҩаԥысуеит, иҳәеит ахәышәтәырҭа аҳақьым хада Игорь Џьопуа.
"Ҳхәышәтәырҭаҿы шьаҭанкылатәи аиҭашьақәыргыларатә усурақәа мҩаԥысуеит, уи ахԥатәии аԥшьбатәии аихагылақәа роуп. Уажәазы, аусурақәа мҩаԥысуеит аԥшьбатәи аҟны", — ациҵеит уи.
Аргыларатә усурақәа мҩаԥысуеит аҳәынҭқарратә биуџьет аҟынтә иазоужьу аԥарақәа рыла.
"Ахәышәтәырҭа бжь-еихагылак амоуп, урҭ рахьтә аиҭашьақәыргыларатә усурақәа ҳрылагеит еиҳа аҭагылазаашьа ахьыуадаҩыз аихагылақәа рҟны", — азгәеиҭеит аҳақьым хада.
Аусурақәа рынагӡаразы аҳәынҭқарра иазоунажьит хә-миллионк аԥара инеиҳаны, иҳәеит Игорь Џьопуа.
"Аҩ-еихагылак рҟны 45 ҭыԥ апациентцәа рзы. Араҟа аиҭашьақәыргыларатә усурақәа аибашьра ашьҭахь имҩаԥымсцызт", — азгәеиҭеи Џьопуа.
Аргылаҩцәа руаӡәк Борис Ҷолокуа иазгәеиҭеит аргыларатә усурақәа рхыркәшара шазгәаҭоу иааиуа 2019 шықәсанӡа.